SKRIFTLIG FORESPØRGSEL E-2882/01

af Markus Ferber (PPE-DE) til Kommissionen

(22. oktober 2001)

Om: Tildeling af toldkontingent for toldfri indførelse af motorer til græsslåmaskiner

De europæiske producenter af græsslåmaskiner havde i 2000 og 2001 et toldkontingent for toldfri indførelse af 1 200 000 motorer til græsslåmaskiner (toldkontingentsnummer 09.2976) til rådighed. For 2002 vil Kommissionen imidlertid ikke stille et forslag om tildeling af et toldkontingent til Rådet, da et medlemsland, Italien, afviser det.

Dette skyldes, at en producent af motorer beliggende i Torino, Fa. Tecumseh Europe, dækker det europæiske markeds behov med sin motorproduktion. Ifølge egne oplysninger har Fa. Tecumseh indtil nu solgt 900 000 motorer. Indtil skæringsdagen den 19. september 2001 blev der importeret 1 117 291 motorer fra tredjelande. Indtil slutningen af året anslås behovet at være 2 400 000 motorer.

Desuden kan færdige græsslåmaskiner indføres toldfrit. Der opstår i dette tilfælde konkurrencemæssige ulemper for de europæiske producenter af græsslåmaskiner, når det ikke er muligt at indføre motorer uden told.

1. Hvad vil Kommissionen gøre for at imødegå ulemperne for de tyske producenter af græsslåmaskiner?

2. Hvilken holdning har Kommissionen til ovenstående fremstilling?

Svar afgivet på Kommissionens vegne af Frederik Bolkestein

(18. februar 2002)

Kommissionen forvalter i øjeblikket 64 autonome toldkontingenter og 980 autonome toldsuspensioner. Disse kontingenter og suspensioner er indført ved rådsforordninger på grundlag af forslag af Kommissionen i overensstemmelse med artikel 26 (tidl. artikel 28) i EF-traktaten og Kommissionens meddelelse om autonome toldkontingenter og -suspensioner(1). I Kommissionens meddelelse redegøres der for, hvilke principper Kommissionen normalt følger, når den udarbejder et forslag til indførelse af en autonom toldsuspension eller et autonomt toldkontingent.

1. I april 2001 gjorde en medlemsstat indsigelse mod fornyelsen af det autonome toldkontingent nr. 09.2976 for firetakts benzinmotorer af slagvolumen højst 250 cc til brug ved fremstilling af græsslåmaskiner. Den hævdede, at producenten af den pågældende vare i Fællesskabet havde store økonomiske vanskeligheder som følge af den toldfrie indførsel af lignende varer. Efter en vurdering af berørte medlemsstaters argumentation og beviser for og imod en fornyelse af toldkontingentet skønnede Kommissionen, at det ikke var i Fællesskabets interesse at forny toldkontingent nr. 09.2976.

Kommissionen skønnede således i overensstemmelse med principperne i meddelelsen, at det ikke ville være egnet at foreslå Rådet at forny toldkontingent nr. 09.2976 for 2002.

2. Kommissionen mener, at anvendelse af told i henhold til den fælles toldtarif er normen, når varer indføres i Fællesskabet. Fritagelse for told ved hjælp af autonome toldkontingenter og -suspensioner er undtagelsen fra denne regel. Undtagelser skal således kun gælde i tilfælde, hvor tab af egne indtægter for Fællesskabet og øget konkurrence for EF-industrien fra import klart opvejes af en eventuel stimulering af erhvervsaktiviteten i Fællesskabet, forbedring af konkurrenceevnen hos de virksomheder, som benytter indførte varer og især sidstnævntes evne til at skabe beskæftigelse, modernisere deres strukturer osv. Da Kommissionen ikke på grundlag af de foreliggende oplysninger kunne konkludere, at disse positive virkninger var opnået siden indførelsen første gang af dette toldkontingent i 2000, skønnede Kommissionen, at det var egnet at genskabe den konkurrencesituation for virksomheder, der benytter EF-produkter, i forholdet til virksomheder, der benytter indførte produkter, som bestod forud for indførelsen af foranstaltningen.

Kommissionen agter imidlertid at tage sin vurdering af situationen op til fornyet overvejelse i første kvartal 2002.

(1) EFT C 128 af 25.4.1998.